KIRJALLINEN KYSYMYS E-0601/02

esittäjä(t): Charles Tannock (PPE-DE) komissiolle

(5. maaliskuuta 2002)

Aihe: Maghreb-maat ja ihmisoikeusvelvoitteiden noudattaminen

Tunisialainen intellektuelli Mohamed Mouda joutui viime vuonna oikeuden eteen. Algeriassa puolestaan hallituksella on ollut vaikeuksia hillitä väkivaltaisia ja ääri-islamilaisia ryhmiä, mutta toistuvien raporttien mukaan turvallisuusjoukot ovat silti tappaneet tai siepanneet henkilöitä, joilla ei ole mitään tekemistä kyseisten ryhmien kanssa.

Onko komissio huolestunut siitä, että Maghreb-maat eivät kykene täyttämään EU:n assosiaatiosopimuksessa määriteltyjä ihmisoikeusvelvoitteitaan, ja aikooko komissio näin ollen suhtautua vakavammin tähän kysymykseen? Aikooko komissio huolehtia erityisesti siitä, että pahimmat ihmisoikeusrikkomukset otetaan esille assosiaationeuvoston kokouksessa? Voiko komissio lisäksi kertoa kuinka usein näitä kokouksia järjestetään?

Christopher Pattenin komission puolesta antama vastaus

(17. huhtikuuta 2002)

Komissio on todellakin tietoinen siitä, että ihmisoikeustilanne Maghreb-maiden alueella ei ole tyydyttävä (vaikkakin tilanne on erilainen eri maissa, joissa olosuhteet ja ongelmat ovat erilaiset) ja edellyttää perinpohjaisia parannuksia. Komissio on myös samaa mieltä siitä, että laillinen ja välttämätön taistelu terrorismia vastaan ei voi kuitenkaan olla perusoikeuksiin kohdistuvien perustelemattomien loukkausten verukkeena tai peitteenä.

Komissio toimii kahdella tasolla ihmisoikeuksien kunnioittamisen hyväksi: poliittisessa vuoropuhelussa sekä yhteistyössä näiden maiden kanssa.

Marokon ja Tunisian assosiaationeuvostojen periaatteessa jokavuotisissa ministerikokouksissa keskustellaan näistä kysymyksistä, myös yksittäistapauksista. Nämä kysymykset ovat myös assosiaatiokomiteoiden myös periaatteessa vuosittain pidettävien kokousten asialistalla. Algerian-suhteiden osalta 19 päivänä joulukuuta 2001 parafoitu assosiaatiosopimus ei ole vielä voimassa, ja ihmisoikeuskysymyksiä otetaan käsiteltäväksi unionin troikan näiden maiden kanssa yleensä kahdesti vuodessa pitämissä säännöllisissä kokouksissa. Neuvostolle antamassaan tiedonannossa EuroVälimeri-alueen huhtikuussa 2002 Valenciassa(1) pidettävän ulkoministerikokouksen valmistelemiseksi komissio ehdottaa poliittisen vuoropuhelun syventämistä Välimeren maiden, muun muassa Maghreb-maiden kanssa. Komissio suosittaa myös, että ministerit päättäisivät, että ihmisoikeuksiin ja demokratiaan liittyviä kysymyksiä käsitellään säännöllisesti unionin ja sen kumppaneiden kaikissa yhteyksissä rakenteellisten uudistusten toteuttamiseksi.

Komissio hyväksyi joulukuussa 2001 ohjelmasuunnittelua koskevan asiakirjan vuosiksi 20022004. Se liittyy eurooppalaiseen ihmisoikeus- ja demokratia-aloitteeseen, joka koskee kaikkia kolmansia maita, myös Välimeren aluetta. Tästä aloitteesta hyötyvät pääasiassa kansalaisjärjestöt ja kansainväliset järjestöt. Aloitetta toteutettaessa kohdemaiksi on valittu 29 maata, mm. Algeria, Tunisia, Israel ja Länsiranta ja Gazan alue. Toimenpiteet näissä maissa olisi kohdistettava demokratisointiin ja hyvän julkishallinnon ja oikeusvaltion toteuttamiseen.

Osana MEDA-ohjelmaa, josta hyötyvät Algeria, Marokko ja Tunisia, yhteistyötä on suunniteltu oikeuslaitoksen uudistamiseksi ja naisten aseman parantamiseksi.

(1) SEK(2002) 159 lopullinen.